KIRJALLINEN KYSYMYS E-3259/02 esittäjä(t): Generoso Andria (PPE-DE)ja Stefano Zappalà (PPE-DE) komissiolle. Viallisten tuotteiden kauppa jäsenvaltioiden välillä.



Virallinen lehti nro 110 E , 08/05/2003 s. 0193 - 0194



KIRJALLINEN KYSYMYS E-3259/02 esittäjä(t): Generoso Andria (PPE-DE)ja Stefano Zappalà (PPE-DE) komissiolle (19. marraskuuta 2002) Aihe: Viallisten tuotteiden kauppa jäsenvaltioiden välillä Miten komissio kommentoi sitä, että joidenkin jäsenvaltioiden viranomaiset ovat antaneet terveys- ja hygieniatodistuksia todennäköisesti viallisille tuotteille, joiden avulla on saatettu syyllistyä petokseen tuontivaltiota vastaan ja, vielä vakavammin, joiden vuoksi eurooppalaisten terveys on saatettu vaaraan? Voisiko komissio ilmoittaa erityisesti, mihin toimiin se aikoo ryhtyä Italian tullin takavarikoiman kymmenen tonnin viallisen tomaattisäilyke-erän johdosta, joka oli matkalla Kreikasta Salernon maakunnan yrityksille? Voisiko komissio ilmoittaa lisäksi, oliko kyseisellä säilyke-erällä terveys- ja hygieniatodistus, joka ei vastannut tuotteen todellista laatua ja jonka olivat antaneet lähtöpaikkakunnan viranomaiset ennen erän saapumista Italiaan? Voidaanko tehdä tutkimus tällaisesta kaupasta ja siitä, ovatko siitä vastuussa organisaatiot, joilla ei ole lupia tai jopa minkäänlaista oikeudellista asemaa? David Byrnen komission puolesta antamayhteinen vastauskirjallisiin kysymyksiin E-3259/02 ja E-3303/02 (14. tammikuuta 2003) Elintarvikehygieniasta 14 päivänä kesäkuuta 1993 annetun neuvoston direktiivin 93/43/ETY(1) mukaan elintarvikealan yrittäjien on varmistettava, että markkinoille saatetaan ainoastaan hygieenisesti valmistettuja elintarvikkeita, jotka eivät ole vaaraksi terveydelle. Direktiiviä sovelletaan kaikkiin kasvikunnasta peräisin oleviin elintarvikkeisiin, eikä siinä säädetä jäsenvaltioiden välistä kaupankäyntiä varten annettavista hygieniatodistuksista. Sen vuoksi ei ole selvää, mihin todistukseen viitataan tai miksi kyseinen todistus pitäisi antaa, vaikka yhteisön lainsäädäntö ei siihen velvoita. Virallisesta elintarvikkeiden tarkastuksesta 14 päivänä kesäkuuta 1989 annetun neuvoston direktiivin 89/397/ETY(2) säännösten mukaan kunkin jäsenvaltion toimivaltaiset viranomaiset ovat velvollisia varmistamaan, että elintarvikealan yrittäjät noudattavat kaikkia elintarvikkeisiin sovellettavia yhteisön ja kansallisia toimenpiteitä. Kyseisiin toimiin kuuluvat tarkastukset, näytteenotto, kirjallisten selvitysten tutkiminen ja muut toimet. Jos tarkastusten yhteydessä käy ilmi, että elintarvikelainsäädännön rikkominen saattaa aiheuttaa terveysriskejä tai vaarantaa elintarvikkeiden terveellisyyden, toimivaltaisten viranomaisten on toteutettava asianmukaisia toimenpiteitä, jotka saattavat johtaa elintarvikkeen poistamiseen ja/tai hävittämiseen taikka yrityksen sulkemiseen kokonaan tai osittain asianmukaiseksi ajaksi. Virallista elintarvikkeiden tarkastusta koskevista lisätoimenpiteistä 29 päivänä lokakuuta 1993 annetun neuvoston direktiivin 93/99/ETY(3) 6 ja 7 artiklassa säädetään jäsenvaltioiden välisestä hallinnollisesta avunannosta kaikissa elintarvikkeita koskevan lainsäädännön rikkomuksiin liittyvissä toimissa. Hallinnollisen avun helpottamiseksi jäsenvaltiot nimeävät yhden yhdyselimen, jonka tehtävä on edistää ja sovittaa yhteen viestintää ja erityisesti avustuspyyntöjen välitystä ja vastaanottoa. Jos tietojenvaihdon aikana käy ilmi, että joko yhteisön säännöstöä tai kansallista lainsäädäntöä on rikottu, sen jäsenvaltion, jonka alueella oletettu rikkomus on tapahtunut, toimivaltaisten viranomaisten on hyvissä ajoin toimitettava toisen jäsenvaltion toimivaltaisille viranomaisille kertomus toimenpiteistä, joita on toteutettu tapauksen selvittämiseksi, sekä kaikista toimenpiteistä, joiden tarkoituksena on estää oletetun rikkomuksen uusiutuminen. Keskinäisestä hallinnollisesta avunannosta huolimatta jäsenvaltioilla on joka tapauksessa velvollisuus ilmoittaa komissiolle asetuksen (EY) N:o 178/2002(4) säännösten mukaisesti perustetun nopean hälytysjärjestelmän kautta niistä välittömistä tai välillisistä riskeistä, joita elintarvikkeista aiheutuu ihmisten terveydelle. Kyseisen tapauksen osalta komissio ei ole saanut ilmoitusta nopean hälytysjärjestelmän kautta, eikä sillä ole tiedossaan erityisiä seikkoja, jotka oikeuttaisivat toteuttamaan muita yhteisön toimia kuin ne, jotka voidaan asianmukaisemmin toteuttaa jäsenvaltioissa. Komissio kehottaa parlamentin jäsentä toimittamaan saatavilla olevat lisätiedot kysymyksissä tarkoitetusta tapauksesta. Lisätietojen perusteella komissio voi arvioida, onko asianmukaista toteuttaa yhteisön toimia. (1) EYVL L 175, 19.7.1993. (2) EYVL L 186, 30.6.1989. (3) EYVL L 290, 24.11.1993. (4) Euroopan parlamentin ja neuvoston asetus (EY) N:o 178/2002, annettu 28 päivänä tammikuuta 2002 elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä, EYVL L 31, 1.2.2002.